text: Tesgaard ramt af truck med 96 km/t
  02 juli 2015 kl. 06.04
  Det fremgår nu af det amerikanske politis efterforskning, at Anders Tesgaard blev ramt bagfra af en pickup-truck med 96 km/t, [url=https://www.facebook.com/AndersTesgaard.RAAM?fref=ts]skriver teamet bag cykelrytteren på Facebook[/url].
  Politiet i County efterforsker stadig Anders Tesgaards ulykke på Highway 50 i staten West Virginia. Teamet bag cykelrytteren fra Esbjerg skriver nu på Facebook:
  - Undersøgelserne fra politiet påviser, at Anders blev ramt med ca. 60 miles i timen (ca. 96 km/t) bagfra af en pick-up truck.
  Teamet beskriver også hændelsesforløbet en smule mere detaljeret end tidligere. Her fremgår det, at Anders Tesgaard insisterede på at køre videre, mens teamet tankede følgebilen.
  At reglerne i den forbindelse ikke er overholdt, er der ingen tvivl om.
  - Jf. RAAM-reglerne skal der køres "direct follow" i det tidsrum ulykken skete. Efter at have talt med løbsledelsen var de godt klar over, at der sommetider var forskel på teori og praksis, når der køres blandt favoritterne.
  - Anders havde hjelm på, og hans udstyr opfyldte RAAM's forskrifter omkring tændte virksomme og synlige cykellygter og reflekser, da følgebilen kørte ind på tanken. Han var ikke træt og kørte på fuldt betryggende vis.
  
  